钦定古今图书集成/明伦汇编/氏族典/第633卷 > 《元史》 > 奇渥温帖木儿不花
## 钦定古今图书集成/明伦汇编/氏族典/第633卷 > 《元史》 > 奇渥温帖木儿不花

按《元史帖木儿不花传》：“帖木儿不花，世祖孙镇南王
脱欢第四子也。初，世祖第九子脱欢以讨安南无成
功，终身不许见，遂封镇南王，出镇扬州。脱欢薨，子老
章袭封镇南王。老章薨，弟脱不花袭封镇南王。脱不
花薨，子孛罗不花幼，帖木儿不花乃嗣为镇南王。文
宗天历初，赐帖木儿不花黄金五十两，白金五十两”，
币三十匹。二年，孛罗不花已长，帖木儿不花请以其
位复还孛罗不花，朝廷以其让而不居也，改封宣让
王，赐金印，移镇庐州。顺帝至元元年，拨庐州、饶州牧
地一百顷赐之。二年，赐市宅钱四千锭，命其王府官
凡班次列于有司之右。五年，伯颜擅权，矫制贬帖木
儿不花及威顺王宽彻普化。至脱脱为相，始言于帝，
明此两王者皆无辜，诏令复还镇。至正十二年，庐州
境内贼起，淮西廉访使陈思谦言于帖木儿不花曰：
“王以帝室之胄，镇抚淮甸，岂宜坐视。且府中官属及
怯薛丹人等数甚多，必有可使摧锋陷阵者，惟王图
之。”帖木儿不花大悟其言曰：“此吾责也。”即命以所部
兵及诸王乞塔歹等分道击贼，擒其渠帅，庐州境内
皆平。帝闻之，赐金带、银钞，以赏其功。十六年命帖木
儿不花与宽彻普化以兵镇遏怀庆路，赐金银各一
锭、币帛九匹、钞二十锭。既而汝、颍之寇南渡淮，帖木
儿不花复以便宜调芍陂屯军拒之。及庐州不守，乃
挈身北归，留京师。二十七年进封淮王，赐金印，设王
傅等官。二十八年，大明兵逼京师，顺帝北奔。诏以帖
木儿不花监国，而拜庆童中书左丞相辅之。俄而城
破，帖木儿不花死之，年八十三。